Author: Marian Preisinger
Last saved by: Očkovič
Company: Microsoft Corporation

Štatút
Výboru pre seniorov
Článok 1
Základné ustanovenia
Štatút Výboru pre seniorov (ďalej len „výbor“) upravuje jeho postavenie, pôsobnosť, zloženie a základné zásady činnosti výboru.
Článok 2
Postavenie výboru
Výbor je stálym odborným orgánom Rady vlády Slovenskej republiky pre ľudské práva, národnostné menšiny a rodovú rovnosť (ďalej len „rada“) pre otázky práv seniorov.

Článok 3
Rodovo citlivý jazyk

Kde sa v ustanoveniach tohto štatútu používa označenie funkcie v mužskom rode, primerane a podľa vhodnosti sa tým má na mysli aj označenie funkcie v ženskom rode.
Článok 4
Pôsobnosť výboru
(1)	 Výbor plní úlohy podľa vlastného plánu činnosti a v súlade s plánom práce rady, ktorý nadväzuje na plán práce vlády Slovenskej republiky a plán legislatívnych úloh vlády Slovenskej republiky.
(2)	 Výbor pri svojej činnosti spolupracuje a koordinuje svoju činnosť s ostatnými výbormi rady.

(3)	 Výbor najmä:

a)	dáva rade podnety na zvýšenie úrovne podpory, ochrany a dodržiavania práv seniorov,

b)	spracúva pre radu návrhy čiastkových a systémových opatrení na presadzovanie záujmov 
a zlepšenie dodržiavania práv seniorov,
c)	spracúva pre radu návrhy stanovísk a uznesení k návrhom zákonov, všeobecne záväzných právnych predpisov a interných právnych predpisov, ako aj vládnych, rezortných a ďalších opatrení nelegislatívnej povahy, ktoré môžu mať dosah na ochranu alebo dodržiavanie práv seniorov,
d)	zúčastňuje sa procesu tvorby Národného programu ochrany starších ľudí, priebežne sleduje a vyhodnocuje jeho plnenie, podieľa sa na vypracovaní a pripomienkovaní ďalších materiálov, ktoré sa bezprostredne dotýkajú postavenia seniorov a problematiky starnutia populácie,

e)	spolupracuje s orgánmi štátnej správy, orgánmi samosprávy, občianskymi združeniami seniorov a s ďalšími právnickými osobami a fyzickými osobami orientovanými 
na presadzovanie záujmov seniorov,

f)	podnecuje výskumnú činnosť v oblasti životných podmienok seniorov a starnutia populácie a usiluje o vytvorenie a rozširovanie zdrojov štatistických informácií dôležitých pre koncepčnú prácu v tejto oblasti; osobitnú pozornosť venuje tvorbe analýzy stavu sociálnej a zdravotnej starostlivosti o seniorov,

g)	sleduje dokumenty Európskej únie a ďalších medzinárodných organizácií zaoberajúcich 
sa problematikou seniorov a starnutia populácie a predkladá rade vlády návrhy 
na ich rozpracovanie a zabezpečenie ich uplatnenia a uplatňovania,

h)	dáva podnety na udelenie ocenenia aktivít osobností, organizácií a ďalších subjektov 
za významný prínos k zvýšeniu kvality života seniorov a k riešeniu problematiky starnutia a staroby,
i)	podieľa sa na vypracúvaní návrhov správ pre kontrolné mechanizmy medzinárodných zmlúv o ľudských právach,
j)	plní ďalšie úlohy, ktorými ho rada poverí.

Článok 5
Zloženie výboru
(1) Výbor sa skladá z predsedu výboru, podpredsedu výboru, tajomníka výboru a ďalších členov výboru.
(2) Za činnosť výboru zodpovedá predseda výboru rade.
(3) Predsedom výboru je minister práce sociálnych vecí a rodiny Slovenskej republiky. Predsedu výboru vymenúva a odvoláva vláda Slovenskej republiky.
(4) Podpredsedom výboru je zástupca organizácie zastupujúcej záujmy seniorov podľa ustanovenia  čl. 5 ods. 6 písm. c) tohto štatútu. Podpredsedu výboru vymenúva a odvoláva predseda výboru na návrh členov výboru.
(5) Tajomníkom výboru je zamestnanec v štátnej službe Ministerstva práce, sociálnych vecí 
a rodiny Slovenskej republiky, ktorého vymenúva a odvoláva predseda výboru. Tajomník výboru nemá hlasovacie právo.
(6) Ďalšími členmi výboru, ktorých vymenúva a odvoláva predseda výboru, sú:
a)	nominovaný zástupca:
1. Ministerstva práce, sociálnych vecí a rodiny Slovenskej republiky,
2. Ministerstva zdravotníctva Slovenskej republiky,
3. Ministerstva školstva, vedy, výskumu a športu Slovenskej republiky,
4. Ministerstva dopravy, výstavby a regionálneho rozvoja Slovenskej republiky,
5. Ministerstva kultúry Slovenskej republiky,
6. Ministerstva financií Slovenskej republiky,
7. Ministerstva spravodlivosti Slovenskej republiky,
8. Ministerstva vnútra Slovenskej republiky,
b)	zástupca
1.	Sociálnej poisťovne,
2.	Slovenskej humanitnej rady,
3.	Slovenskej katolíckej charity,
4.	SK 8 - Združenia samosprávnych krajov,
5.	Združenia miest a obcí Slovenska,
6.	Asociácie poskytovateľov sociálnych služieb v Slovenskej republike,
7.	Inštitútu pre výskum práce a rodiny,
8.	Konfederácie odborových zväzov.
c) spolu 16 zástupcov organizácií zastupujúcich záujmy seniorov.
(7) Členov výboru uvedených v čl. 5 ods. 6 písm. c) vymenúva a odvoláva predseda výboru na základe výsledkov voľby zo zástupcov organizácií zastupujúcich záujmy seniorov vedených v evidencii podľa ustanovenia čl. 7 ods. 1 tohto štatútu. Podrobnosti o voľbe upraví rokovací poriadok voľby, ktorý vydá predseda výboru.

(8) Na zasadnutie výboru predseda vždy prizýva nominovaného zástupcu sekretariátu rady, ktorý nemá hlasovacie právo. Jeho stanovisko má pre výbor odporúčací charakter.

(9) Na zasadnutie výboru môže predseda výboru prizvať ďalších odborníkov pre otázky práv seniorov. Môže tak urobiť aj na návrh člena výboru. Prizvaní odborníci nemajú hlasovacie právo.

(10) V prípadoch, keď je to s ohľadom na predmet prejednávaného bodu programu 
a vzájomnú koordináciu výborov rady vhodné, môže predseda výboru prizvať na zasadnutie zástupcu iného výboru rady, povereného pre tento účel predsedom príslušného výboru.

(11) Neprítomnosť na zasadnutí výboru musí člen výboru vopred oznámiť tajomníkovi výboru, pričom súčasne určí svojho zástupcu. Súčasťou písomného poverenia na zastupovanie je poverenie vyjadrovať sa, zaujímať stanoviská a hlasovať k otázkam prerokúvaným na zasadnutí výboru.

(12) Zástupcom člena výboru, ktorý je zástupcom štátnej správy podľa čl. 5 ods. 6 písm. a) tohto štatútu, môže byť len zástupca štátnej správy na úrovni generálneho riaditeľa. 
V prípade, keď je to s ohľadom na program zasadnutia vhodné, môže člena výboru zastúpiť riaditeľ vecne príslušného odboru príslušného rezortu.

(13) Výkon činnosti člena výboru uvedeného v čl. 5 ods. 6 písm. b) a c) sa v pracovnom vzťahu k zamestnávateľovi, ktorý nie je osobou, ktorú člen výboru zastupuje, považuje za iný úkon vo všeobecnom záujme.

(14) Členstvo vo výbore je čestnou funkciou. Za výkon činnosti z dôvodu členstva vo výbore členovi výboru nepatrí odmena, ak tento štatút neustanovuje inak. 

(15) Členovi výboru, ktorý nie je zamestnancom verejnej správy, možno priznať mimoriadnu jednorazovú odmenu za prácu vykonanú pre výbor alebo jeho pracovnú skupinu. Výšku odmeny schvaľuje predseda výboru na návrh tajomníka výboru.

(16) Členovi výboru, ktorý nie je zamestnancom verejnej správy a prizvanému odborníkovi 
je priznaná náhrada cestovných výdavkov v súlade s internou smernicou ministerstva, 
ktorá upravuje postup ministerstva pri poskytovaní náhrad výdavkov podľa zákona 
č. 283/2002 Z. z. o cestovných náhradách v znení neskorších predpisov.

(17) Odborníkovi, ktorý nie je členom výboru a ktorý pre výbor alebo jeho pracovnú skupinu preukázateľne vykonal prácu na objednávku, možno priznať na návrh tajomníka výboru odmenu vo výške schválenej predsedom výboru.

 (18) Členstvo člena výboru, ktorý nie je zamestnancom štátnej správy, zaniká:
     a) smrťou alebo vyhlásením za mŕtveho,
     b) odvolaním, ak sa člen výboru dvakrát po sebe bez náležitého ospravedlnenia nezúčastnil
         na zasadnutí výboru,
     c) písomným vzdaním sa; v tomto prípade členstvo zaniká nasledujúci deň po doručení 
         písomného oznámenia o vzdaní sa členstva predsedovi výboru,
     d) právoplatným odsúdením člena výboru za úmyselný trestný čin,
     e)  neúčasťou člena výboru z dôvodu dlhodobého ochorenia na dobu dlhšiu ako šesť 
          mesiacov. 

(19) Členstvo člena výboru, ktorý je zamestnancom štátnej správy, zaniká:
     a)  smrťou alebo vyhlásením za mŕtveho,
     b)  z dôvodu ukončenia vykonávania funkcie alebo z titulu zániku funkcie, ktorá je 
          dôvodom členstva vo výbore.
Článok 6
Predseda výboru a ďalší členovia výboru

(1) Predseda výboru najmä:
a)	riadi a zodpovedá za činnosť výboru,
b)	zvoláva a vedie zasadnutia výboru,
c)	predkladá výboru návrh plánu činnosti výboru,
d)	predkladá výboru iniciatívne návrhy a odporúčania,
e)	navrhuje program zasadnutia výboru,
f)	navrhuje závery zo zasadnutia výboru,
g)	schvaľuje záznam zo zasadnutia výboru,
h)	zriaďuje a ruší stále alebo dočasné pracovné skupiny výboru,
i)	vymenúva a odvoláva vedúceho a členov stálych alebo dočasných pracovných
skupín,
j)	rozhoduje o prizvaní ďalších odborníkov na zasadnutia výboru.

(2) Podpredseda výboru, alebo iný člen výboru zastupuje predsedu výboru počas jeho neprítomnosti v rozsahu práv a povinností, ktorými ho predseda výboru poverí.

(3) Tajomník výboru najmä:
a)	organizačne a administratívne zabezpečuje prípravu a priebeh zasadnutí výboru a jeho pracovných skupín,
b)	informuje predsedu výboru o plnení uznesení výboru,
c)	zúčastňuje sa na zasadnutiach výboru bez hlasovacieho práva,
d)	spolupracuje s vedúcimi pracovných skupín výboru,
e)	zabezpečuje vyhotovenie záznamu zo zasadnutia výboru, vrátane prijatých uznesení 
a archivuje spisovú dokumentáciu výboru a jeho pracovných skupín,
f)	plní ďalšie úlohy súvisiace s činnosťou výboru, alebo plnením ktorých ho 	predseda výboru poverí.

(4) Členovia výboru:
a)	zúčastňujú sa na zasadnutí výboru,
b)	schvaľujú program zasadnutia výboru,
c)	vyjadrujú sa k plánu činnosti výboru, programu zasadnutia výboru a materiálom predkladaným na zasadnutia výboru,
d)	iniciatívne predkladajú návrhy, odporúčania a stanoviská k problematike seniorov.
Článok 7
Organizácie zastupujúce záujmy seniorov

(1) Organizácia zastupujúca záujmy seniorov na účely čl. 5 ods. 6 písm. c) tohto štatútu je právnická osoba s celoslovenskou pôsobnosťou, ktorej predmetom činnosti je zastupovanie a presadzovanie záujmov seniorov (ďalej len „organizácia“), ak bola zaradená do evidencie organizácií, ktorú vedie tajomník výboru.
(2) O zaradení organizácie do evidencie a o jej vyradení z evidencie rozhoduje predseda výboru na základe návrhu tajomníka výboru.
(3) Za organizáciu zastupujúcu záujmy seniorov podľa ods. 1 tohto článku štatútu 
sa nepovažuje právnická osoba, ak:
a) účelom jej vzniku, dôvodom jej existencie a predmetom jej činnosti, je bezprostredné uspokojovanie bežných potrieb svojich členov,
b) dôvodom príslušnosti alebo členstva prevažnej väčšiny členov k nej je miesto, 
na ktorom sa člen pravidelne zdržiava.
(4) Právnická osoba sa zaradí do evidencie, ak:
a)	je registrovaná na Ministerstve vnútra Slovenskej republiky najmenej dva roky,
b)	preukázateľne sa zaoberá vo svojej činnosti presadzovaním záujmov seniorov,
c)	na riadení jej činnosti sa v prevažnej miere priamo zúčastňujú seniori,
d)	preukáže reprezentatívnosť,
e)	na základe výzvy podala písomnú žiadosť o zaradenie do evidencie najneskôr do 21 dní odo dňa uverejnenia výzvy podľa ods. 5.
(5) Výzvu za účelom podávania žiadostí o zaradenie do evidencie vyhlasuje predseda výboru podľa potreby uverejnením na webovej stránke Ministerstva práce, sociálnych vecí a rodiny Slovenskej republiky, na webovej stránke Úradu vlády Slovenskej republiky, a v najmenej jednom celoštátne vydávanom denníku v Slovenskej republike.

Článok 8
Pracovné skupiny

(1) Pre potreby výboru možno zriadiť stále alebo dočasné pracovné skupiny.

(2) Pracovné skupiny zriaďuje a ruší predseda výboru na návrh členov výboru alebo 
z vlastného podnetu. Vedúcim pracovnej skupiny môže byť len člen výboru. Vedúci pracovnej skupiny môže k práci v pracovnej skupine prizvať aj externých odborníkov.
Článok 9
Zasadnutie výboru

(1) Výbor sa schádza podľa potreby, spravidla pred zasadnutím rady, a to na základe rozhodnutia predsedu výboru alebo na základe písomnej žiadosti najmenej jednej tretiny jeho členov; v takom prípade predseda výboru zvolá zasadnutie výboru do 15 dní od doručenia žiadosti o zvolanie zasadnutia výboru tajomníkovi výboru.

(2) Zasadnutia výboru sa riadia rokovacím poriadkom, ktorý na návrh predsedu výboru schvaľuje výbor.

(3) Zasadnutia výboru sú neverejné, ak výbor nerozhodne inak. O výsledkoch zasadnutia výbor verejnosť informuje prostredníctvom webovej stránky Ministerstva práce, sociálnych vecí a rodiny Slovenskej republiky.

(4) Výbor je spôsobilý zasadať a uznášať sa, ak je prítomná nadpolovičná väčšina všetkých jeho členov a súčasne najmenej 1/2 zástupcov podľa čl. 5 ods. 6 písm. c).

(5) Uznesenie výboru je prijaté, ak za toto uznesenie hlasovala nadpolovičná väčšina prítomných členov výboru. Pri rovnosti hlasov rozhoduje hlas predsedajúceho. Uznesenie podľa prvej vety má pre radu odporúčací charakter.

(6) Výbor môže v rámci svojej pôsobnosti podľa čl. 4 prijímať formou uznesení aj zásadné stanoviská, ktoré sú pre radu záväzné. Uznesenia podľa predchádzajúcej vety sú prijímané najmenej 3/5 väčšinou všetkých členov výboru a súčasne najmenej 1/2 zástupcov podľa 
čl. 5 ods. 6 písm. c).
Článok 10
Sekretariát výboru

(1) Sekretariát výboru je výkonným orgánom výboru, ktorý plní úlohy spojené 
s organizačným, personálnym a administratívno-technickým zabezpečovaním činnosti výboru.

(2) Sekretariát výboru najmä
a)	sústreďuje a pripravuje podklady a informácie potrebné pre činnosť výboru,
b)	zabezpečuje zverejňovanie informácií o činnosti výboru,
c)	plní ďalšie úlohy súvisiace so zabezpečovaním činnosti výboru.

(3) Výdavky spojené s činnosťou výboru sa uhrádzajú z rozpočtových prostriedkov kapitoly Ministerstva práce, sociálnych vecí a rodiny Slovenskej republiky.

Článok 11 
Spoločné a záverečné ustanovenia

Návrh na vymenovanie členov výboru uvedených v čl. 5 ods. 6 písm. b) predloží štatutárny orgán právnickej osoby, ktorú člen výboru zastupuje, tajomníkovi výboru do 15 dní odo dňa schválenia tohto štatútu radou.

Článok 12
Štatút možno meniť a dopĺňať písomnými dodatkami, ktoré schvaľuje na návrh výboru rada.
Článok 13
Účinnosť
Tento štatút nadobúda účinnosť dňom jeho schválenia radou.
	
V Bratislave, ............. 2011    
     
        Rudolf Chmel
           podpredseda vlády SR a predseda Rady vlády SR 
    pre ľudské práva, národnostné menšiny a rodovú rovnosť